ང་ཚོ་འདིར་སངས་རྒྱས་པའི་ཆོས་ཉན་བཤད་བྱེད་པའི་དོན་དུ་འདིར་འཛོམས་པ་རེད།སྤྱིར་བཏང་སྒྲ་ཟུར་ཡངས་པའི་དབང་དུ་བྱས་ནས་བཤད་པ་ཡིན་ན།ཆོས་ཟེར་བ་དེ་ལེགས་སྦྱར་སྐད་ནང་དུ་དྷརྨ་ཟེར་བ་རེད།བོད་སྐད་ནང་ལ་ཆོས་ཟེར་བ་བཅོས་པའི་དོན་ལ་འགྲོ་ཡི་ཡོད་རེད།དྷརྨ་ཟེར་བ་དེ་འཛིན་པའི་དོན་ལ་འགྲོ་ཡི་ཡོད་རེད།འཛིན་ཟེར་བ་དེ་གང་ལས་འཛིན་པ་རེད་ཟེར་ན།སྡུག་བསྔལ་ལས་འཛིན་པའམ་སྡུག་བསྔལ་ལས་སྐྱོབ་པར་བྱེད་པའི་ཆ་ནས་ཆོས་དང་འཇིག་རྟེན་གཉིས་སུ་ཕྱེས་པའི་ཆོས་ལ་དྷརྨ་ཞེས་འཇུག་དུས་དོན་དག་དེ་འདྲ་ཞིག་ཡིན་པ་རེད།